b'\n_START_ARTICLE_\nDvigubas agentas\n_START_SECTION_\nMotyvacija\n_START_PARAGRAPH_\nMotyvai dirbti dvigubais agentais yra \xc4\xafvair\xc5\xabs. Finansin\xc4\x97s, materialin\xc4\x97s paskatos, intriga, dvigubo \xc5\xbeaidimo potro\xc5\xa1kis, baim\xc4\x97 (d\xc4\x97l ateities, jei buvo i\xc5\xa1siai\xc5\xa1kinta, kad agentas dirba prie\xc5\xa1i\xc5\xa1koms organizacijoms, ir jam si\xc5\xabloma bendradarbiauti, mainais u\xc5\xbetikrinant teis\xc4\x99 \xc4\xaf gyvyb\xc4\x99, egzistencij\xc4\x85 ar kt. vertybes), taip pat neatsargumas, kai d\xc4\x97l savo veiklos asmuo tapo pasteb\xc4\x97tas u\xc5\xbesiimant prie\xc5\xa1i\xc5\xa1ka veikla ir gresiant tokios veiklos vykdymo nutraukimui ar pavojui._NEWLINE_Tokiu atveju vienos pus\xc4\x97s tarnyboms teikiama neesmin\xc4\x97 informacija, siekiant imituoti tolesn\xc4\x99 agento veikl\xc4\x85 ir siekiant nesukelti \xc4\xaftarim\xc5\xb3 d\xc4\x97l dvigubo agentavimo ar galimos i\xc5\xa1davyst\xc4\x97s. Kilus ar nujau\xc4\x8diant, kad esama potencialaus \xc4\xaftarimo, stengiamasi emigruoti \xc4\xaf saugi\xc4\x85 valstyb\xc4\x99 arba savo veikla patvirtinti i\xc5\xa1tikimyb\xc4\x99, atliekant koki\xc4\x85 nors svarbi\xc4\x85 misij\xc4\x85 ar i\xc5\xa1duodant svarbios informacijos i\xc5\xa1 \xe2\x80\x9enaujojo\xe2\x80\x9c \xc5\xa1eimininko pus\xc4\x97s.\n_START_SECTION_\nKiti tikslai\n_START_PARAGRAPH_\nDvigubi agentai kartais perdavin\xc4\x97ja slapt\xc4\x85 med\xc5\xbeiag\xc4\x85 prie\xc5\xa1i\xc5\xa1koms organizacijoms, tik\xc4\x97damiesi i\xc5\xa1 j\xc5\xb3 i\xc5\xa1pe\xc5\xa1ti dar vertingesni\xc5\xb3, ir \xc5\xa1itaip ne\xc5\xa1iodami \xc5\xbeinias i\xc5\xa1 vienos pus\xc4\x97s \xc4\xaf kit\xc4\x85 galiausiai n\xc4\x97 patys nebe\xc5\xbeino, kuriai pusei i\xc5\xa1 tikr\xc5\xb3j\xc5\xb3 tarnauja. Tokiu atveju agentai, nors ir abiej\xc5\xb3 pusi\xc5\xb3 apmokami, ta\xc4\x8diau n\xc4\x97 vienai nei\xc5\xa1tikimi, \xe2\x80\x9etampa atsidav\xc4\x99 vien pa\xc4\x8diam lo\xc5\xa1imui, dvilypiam \xc5\xbeaidimui vienoje ir antroje pus\xc4\x97je, egzistavimui tarp dviej\xc5\xb3 front\xc5\xb3, perd\xc4\x97m mirtinam ir velni\xc5\xa1kam potro\xc5\xa1kiui\xe2\x80\x9c (S. Cveigo \xc5\xbeod\xc5\xbeiais, \xc5\xber. knyg\xc4\x85 \xe2\x80\x9e\xc5\xbdozefas Fu\xc5\xa1\xc4\x97\xe2\x80\x9c)._NEWLINE_Tik tada, kai pergal\xc4\x97 ar prana\xc5\xa1umas tampa ai\xc5\xa1kus arba atsl\xc4\x97gus aistrai ir prad\xc4\x97jus veikti protui, stojama \xc4\xaf nugal\xc4\x97tojo pus\xc4\x99 ir jam toliau i\xc5\xa1tikimai tarnaujama. Tokia taktika leid\xc5\xbeia konflikt\xc5\xb3 metu balansuoti tarp gyvenimo ir bedugn\xc4\x97s, kai kurios nors pus\xc4\x97s laim\xc4\x97jimas i\xc5\xa1 anksto n\xc4\x97ra \xc5\xbeinomas, o i\xc5\xa1tikimyb\xc4\x97 vienai ar kitai pusei negarantuoja saugios ateities.\n_START_SECTION_\nVariantai\n_START_PARAGRAPH_\nKartais gali b\xc5\xabti tokia situacija, kai n\xc4\x97 viena i\xc5\xa1 prie\xc5\xa1i\xc5\xa1k\xc5\xb3 pusi\xc5\xb3 ne\xc5\xbeino, kad asmuo yra dvigubas agentas. Tokia situacija paprastesn\xc4\x97 u\xc5\xbe t\xc4\x85, kai viena i\xc5\xa1 pusi\xc5\xb3 \xc5\xbeino apie dvigub\xc4\x85 veikl\xc4\x85, kadangi kuriai nors pusei identifikavus prie\xc5\xa1i\xc5\xa1k\xc4\x85 veikl\xc4\x85, galima \xc5\xa1iai deklaruoti savo \xe2\x80\x9ei\xc5\xa1tikimyb\xc4\x99\xe2\x80\x9c ir toliau dirbti identifikavusios \xc5\xa1alies labui._NEWLINE_Greta dvigub\xc5\xb3 agent\xc5\xb3 yra ir trigubi agentai, teori\xc5\xa1kai \xc4\xafmanoma, kad b\xc5\xabt\xc5\xb3 ir keturgubi agentai._NEWLINE_Dauguma dvigub\xc5\xb3 agent\xc5\xb3 prakti\xc5\xa1kai dirba tik vienos pus\xc4\x97s naudai, kitos \xe2\x80\x93 pro forma, taip pat saugumo sumetimais. Jei i\xc5\xa1ai\xc5\xa1kinamas (angl. bust) dvigubas agentas, jis paprastai yra neutralizuojamas.'